হযরত আয়শা (রাঃ) থেকে বর্ণিত- রজব মাসের শুরুতে রাসূল (সাঃ) এই দোয়া করতেন- আল্লাহুমা বারিক লানা ফি রাজাবা ওয়া শাবান, ওয়া বাল্লিগনা রামাজান। অর্থাৎ হে আল্লাহ রজব ও শাবানকে আমাদের জন্য বরকতময় কর এবং আমাদের রমজানে পৌঁছে দাও।  শবে বরাতের ফজিলত :  হযরত আবু বকর (রাঃ) বর্ণনা করেন, রাসূল (সাঃ) ইরশাদ করেছেন- আল্লাহ তায়ালা শাবানের ১৫ তম রাত্রিতে দুনিয়ারু আসমানে অবতরণ করেন এবং সকল পাপী যারা ক্ষমা প্রার্থনা করে তাদের ক্ষমা করে দেন, তবে মুশরিক ও হিংসুকদের ক্ষমা করেন  না- বায়হাকী। শাবান অর্থ ছড়ানো। রাফে হযরত আনাস (রাঃ) থেকে বর্ণনা করেন, শাবানকে শাবাব হিসেবে এ জন্য নামকরণ করা হয়েছে, যেহেতু উক্ত মাসে রোজাদারের জন্য ছড়ানো ছিটানো খায়ের, বরকত ও কল্যাণ হাসিল করার সুযোগ রয়েছে। আল্লাহপাক বিভিন্ন দিবস, রজনী, মাস ও সময়কে বৈশিষ্ট্যপূর্ণ এবং মর্যাদাবান করেছেন। বান্দাদের গোনাহ মাফির জন্য বিশেষ বিশেষ মুহূর্ত রেখেছেন। এর মধ্যে অর্ধ শাবানের রাত্রি একটি। এছাড়াও পূর্ণ মাসই অফুরন্ত ছোয়াব হাসিলের মোক্ষম সুযোগ রয়েছে। এ মাসে আল্লাহ বান্দাদের আমলের ছোয়াব বাড়িয়ে দেন। হুজুর (সাঃ) বলেন, এ মাসে  সামর্থ্য অনুযায়ী ভাল কাজ করতে থাক, নিশ্চয়ই আল্লাহ ক্লান্ত হন না বরং তোমরা ক্লান্ত হয়ে যাও। (বুখারী-মুসলিম)